Matie-moord: ‘Sy was die hele familie se sonskyn’Hannah Cornelius (Foto verskaf aan Maroela Media) “Sy was die mees perfekte mens – slim, mooi, talentvol en jonk. Haar hele lewe het voorgelê en toe word sy so wreed en onnodig van ons weggeruk. Ons familie staan mekaar by, maar niks kan die leemte vul nie.” Lali van Zuydam (27), ouer niggie van die Hannah Cornelius (21) en ‘n familiewoordvoerder, het Maandag ŉ emosionele huldeblyk aan haar niggie gedoen wat voor haar oë groot geword het. Cornelius (21), ŉ tweedejaar BA-student aan die Universiteit Stellenbosch, en ŉ studentemansvriend is Vrydagaand in Stellenbosch in die Wes-Kaap in die blou VW Golfie, wat haar 91-jarige ouma vir haar gegee het, gekaap. Sy is vroeg Saterdagoggend ontvoer en die vriend kon in ŉ stadium slaag om te ontsnap en is in ŉ ernstige toestand met hoofbeserings na ŉ hospitaal geneem. Cornelius se liggaam is Saterdag omstreeks 08:30 gevind. “Ons is ŉ baie hegte familie van reg oor die land met hegte bande met Stellenbosch,” het van Zuydam aan Maroela Media gesê. “Die dorp is ŉ huis vir baie van ons. Hannah se dood het ons as familie verpletter, maar raak ook die hele gemeenskap. Die ondersteuning wat die familie kry getuig van die wonderlike mens wat sy was. “Niks kan Hannah terugbring nie. Ons familie sal nooit weer dieselfde wees nie.” Van Zuydam vertel haar niggie het in Scarborough in die Wes-Kaap naby Vishoek grootgeword. Sy het in 2014 aan die private skool, Reddam House, met sewe onderskeidings matrikuleer. Sy het saam met haar ouers Willem Cornelius (56), die hooflanddros van Simonstad, en Anna Cornelius (55), ŉ kriminele regsprokureur, en jonger broer Andries (18), gewoon. Hannah Cornelius (Foto verskaf aan Maroela Media) Sy het in 2015 ŉ oorbruggingsjaar gedoen en as au pair in Frankryk, in Annemasse naby Switserland, gaan werk. Sy kon Afrikaans, Engels en Frans vlot praat. “As skolier het sy in netbal uitgeblink. Sy was baie lank en het in ŉ stadium provinsiale netbal gespeel. Verder was sy baie musikaal en ŉ meester op die klavier.” Cornelius is die kleindogter van die bekroonde pianis, prof. Pieter de Villiers wat jare lank die sanger Mimi Coertse se pianis was. “Van al ons kleinkinders het sy die meeste van sy talent geërf en sy was op pad om haar hoogste kwalifikasie in klavier te verwerf – op een van my oupa se klaviere wat in haar ouerhuis staan.” Met haar terugkoms in Suid-Afrika het sy besluit om BA aan die US te studeer. Sy was ŉ inwoner in die Irene-vroue koshuis, dieselfde koshuis waar haar ma was. “Sy het baie drome gehad en het beplan om miskien ŉ joernalis te word. Sy was ŉ baie goeie skrywer en kon gedigte skryf nog voor sy kon lees. Sy was ŉ baie diep mens, baie spontaan en kreatief.” Van Zuydam sal haar niggie onthou as iemand wat nooit sleg sou doen aan mense nie en baie lief was vir diere, veral katte. In van Zuydam se woorde, was sy perfek. “Sy was ook so nederig. Sy is ŉ pragtige mens. Sy was mooi, maar het dit nooit besef nie. Ons tannie (Uschi Pellissier) het ŉ modelagentskap, Icon Models in Kaapstad, en haar oorreed om modelwerk te doen vir ŉ ruk. Al was sy ŉ model en mooi, was sy geensins hoogmoedig nie en het nog altyd gebloos as iemand haar komplimente gee. “Sy was die steunpilaar van haar gesin en die hele familie se sonskyn. Sy was baie familie-vas en haar boetie was haar alles, sy het altyd na hom omgesien. Sy het meer oor ander mense omgegee as vir haarself.” Buiten haar ouers en broer, laat Cornelius haar ouma, Eleanor de Villiers (91), ooms, tannies en nefies en niggies agter. Haar gedenkdiens is Vrydag 2 Junie om 11:00 by die Vishoek NG gemeente.